Zeerust-ongeluk: Dodetal van kinders styg tot 8 | Netwerk24
Deur Meghan Lawrence 22 Oktober 2019 09:31
Nog ’n kind is dood ná die gru-ongeluk naby Zeerust in Noordwes wat die naweek die lewe van sewe leerlinge geëis het.
Ses kinders is Saterdag op die ongelukstoneel dood nadat ’n vragmotor wat leerlinge van ’n sokkertoernooi huis toe geneem het teen ’n boom gebots het. Nog ’n kind is later die dag in die hospitaal dood.
Intussen is nog een van die 20 leerlinge wat in die ongeluk naby die Rietpan-nedersetting beseer is, in die Bophelong-hospitaal aan sy beserings dood, het Elias Malindi, onderwyswoordvoerder in Noordwes, Dinsdagoggend in ’n verklaring gesê. Die dodetal staan dus nou op agt.
Die vragmotor het kinders van drie verskillende skole vervoer. Dié leerlinge van die Ratsela Middle School, Mmajane Secondary School en Letlhakane Primary School was op pad huis toe nadat hulle teen mekaar sokker gespeel het.
“Die leerlinge was op pad van die Borakalalo-nedersetting na die Rietpan-nedersetting en het aan sokkerwedstryde deelgeneem wat hul onderskeie afrigters onder mekaar gereël het. Nie die skole of die onderwysdepartement was by die reëlings betrokke nie,” lui ’n verklaring wat Malindi Maandag uitgereik het.
Daar was luidens die verklaring 27 leerlinge in die vragmotor.
Die agtste slagoffer se naam is nog nie bekend gemaak nie.
Vier van die oorledenes was leerlinge aan die Letlhakane Primary School. Hulle is Mpho Motsusi (12), Goitseone Marumo (14), Oratile Motswiri (13) en Kgatliso Motswakae (11). Twee was leerlinge aan die Ratsela Middle School. Hulle is Thapelo Sebogo (15) en Otsile Gogontle Sebaeng (14). Die sewende oorledene is Khumo Matshogo (14) van die Mmajane Secondary School.
Mmaphefo Matsemela, LUR van onderwys in die provinsie, het die families en leerlinge wat in die hospitale is, besoek.
’n Gedenkdiens vir die slagoffers word Donderdag by die Letlhakane Primary School gehou.
Die leerlinge en onderwysers van die skole het Maandag berading ontvang.
Soos vroeër berig het kol. Adéle Myburgh, polisiewoordvoerder in Noordwes, gesê die bestuurder van die vragmotor is ook in die ongeluk beseer.
Die polisie ondersoek sake van strafbare manslag.
Meer oor: Letlhakane Primary School | Elias Malindi | Rietpan | Zeerust | Ongeluk
Noordwes: Berading nadat 7 leerlinge in 1 ongeluk omkom